送李端叔從辟中山
作者：秦觀
朝代：宋

paragraphs: 人畏朔風聲，我聞獨寬懷。
豈不知凜冽，爲自中山來。
端叔天下士，淹留蹇無成。
去從中山辟，良亦慰平生。
與君英妙時，俠氣上參天。
孰云行半百，身世各茫然。
當時兒戲念，今日已灰死。
著書如結氂，聊以忘憂耳。
駸駸歲遒盡，淮海歸無期。
功名良獨難，雖成定奚爲。
念君遠行役，中夜憂反側。
攬衣起成章，贈以當馬策。